Izizalwane zeZimbabwe EziseSouth Africa Lazo Zizahlatshwa iJekiseni leCovid 19 Vaccine
Umongameli Cyril Ramaphosa wakwele South Africa wazise ukuba wonke umuntu oseSouth Africa okwamanje kungakhathalekile ukuba yisizalwane salelo lizwe na kumbe hatshi uzahlashwa ijekiseni leCovid 19 Vaccine.
JOHANNESBURG — Uhulumende waseSouth Africa wazise ukuba izigidi zezizalwane zeZimbabwe lezinye ezakwamanye amazwe ezihlala kweleSouth Africa okugoqela lezikulelo lizwe ngokungekho emthethweni lazo zizahlatshwa ijekiseni lokuvikela iCoronavirus. Lesi saziso sethulwe ngumongameli Cyril Ramaphosa ngemva kokwemukela amajekiseni akuqala –amavaccine womuthi wokuzivikela kucorona virus. “Labakwamanye amazwe bazawuthola umuthi wokuvikela icovid kugoqela labaselizweni ngokungekho emthethweni.” U-Ramaphosa uthi uhulumende wakhe usenze amalungiselelo abanzi azakwenza afeze inhloso yakhe yokuthi kuhlatshwe abantu abayizigidi ezingamatshumi amane (40 million) kusiyaphela umnyaka. Phezu kwamajekiseni ayisigidi (1 million) afike elizweni izolo, kulengxenye yesigidi (500,000) akhangelelwe ukufika inyanga ingakapheli. Lelilizwe liphakathi kokuthenga amajekiseni edlula izigidi ezilitshumi (12 million doses ngohlelo lweCOVAX olumanyanisa amazwe omhlaba. Seliphinde njalo laqala ukufaka isicelo sokuthenga ayizigidi eziyisitshiyagalolunye (9 million doses) kunkampani yeJohnson & Johnson. Inkampani yePfizer layo isithembise ukuthengisela iSouth Africa amajekiseni ayizigidi ezingamatshumi amabili (20 million doses). Inkulumo kaRamaphosale isilethe injabulo enkulu kuzizalwane zeZimbabwe eziwulinde ngabomvu umuthilo wokuzivikela kucoronavirus. Isikhulumeli sebandla leMthwakazi Republic Party umnumnzana Velile Moyo uthi zindaba ezithokozisayo kakhulu. “Zindaba ezinhleke lathi silapha eAfrica singuMthwakazi ngemva kokuba emalangeni athile besizwe ingungwana zokuthi le ivaccine izabe ingeyabantu kumbe abahlali baseSouth Africa kuphela. Thina abantu bakoMthwakazi silabantu abanengi kakhulu abangaludinga usizo lwevaccine kantike bekuzwisa usizi ma engabe bekuyikuthi ngeke bakwazi ukuthi bafinyelele lolusizo.” Intsha yeZimbabwe umnumnzana Carnicious Nkala yena uxwayisa abakade sebedonsa inyawo ukuthi balibambe ngezandla zombili lelithuba. “Sibonge kulokho singamacitizens eZimbabwe. Sibonge kulokho singabantu singamaAfrica. Yibo ubuntu lobo esibudingayo. Besesicela kubantu bakithi ukuthi sikwazini ukuhamba sithole leyo vaccine ukuze siphile singabi siyithatha sinikeza abanye.” Umgcinisihlalo wenhlanganiso yeZimbabwe Community in South Africa umnumnzana Ngqabutho Mabhena uthi okubathokozisa kakhulu yikuthi lesisimemezelo size ngesikhathi sekusukume inkulumo yabosomangase besithi izizalwane zakwamanye amazwe zizawuncitshwa lumuthi. “Lokho kusibonisa ukuthi uhulumeni wakhe lebandla elibusayo kweleSouth Africa bayazwisisa ukuthi kutshoni nxa sikhuluma ngePan Africanism. Ngoba singabantu sonke. Sihlala khonapha eSouth Africa. Bekungeke kulunge ukuthi abanye abantu batshiywe. Yikhoke thina sicela izizalwane zeZimbabwe ikakhulu ukuthi ziphakame, zibhalise nxa sesifikile isikhathi sokuthi sithole ivaccine ukwenzela ukuthi kungabi lomuntu ozasala engayitholanga ivaccine.” U-Ramaphosa wazise njalo ukuthi sekuyekethisiwe eminye imigoqo yokwenqabela icoronavirus njengoba sekusobala ukuthi amanani abahlaselwayo aqhubeka esehla. Isikhathi sokwenqabela ukuphuma kwabantu phandle sesiphungulwe sasiwa ku11 ntambama kusiya ku 4 ekuseni. Umgoqo obusenqabela ukuthengiswa, ukuthuthwa lokunathwa kotshwala usususiwe lobanje endaweni ezinengi uthenga uyenathela endlini ngaphandle kwendaweni zokudlela. Amabandla ezokholo lawo asevunyelwe ukuvula lobanje kungafuzanga kubuthane abantu abedlula amatshumi amahlanu. Indawo zokuzithokozisa ezibalisa ekhunjini lolwandle, amapaki lezinye lazo sezivuliwe. Kukhangelelwe ukuthi uhlelo lokuhlatshwa kwabantu luqale ngemva kwamaviki amabili lobanje kuzaqala abezempilakahle, labalemikhuhlane eyaziwayo kanye lasebegugile kungakangeni umuntu wonke.